33. schôdza NR SR - 10.deň - B. popoludní
Dátum: 2025-04-09
Poslanec: Vančo, Branislav (PS)
Druh vystúpenia: Vystúpenie v rozprave

152-2 Mňa udivuje, aj od začiatku ma udivovala pri celej tejto tzv. konsolidácii tá arogancia, tá neschopnosť urobiť niečo poriadne bez toho, aby sa to takým zásadným spôsobom dotklo všetkých ľudí na Slovensku a ich peňaženiek. A ja dúfam, že aj v radoch poslancov a poslankýň koalície ešte sa nájdu ľudia, ktorí nemajú takúto aroganciu, ktorí dokážu počúvať, dokážu si uvedomiť, že urobili s touto hlúpou Ficovou transakčnou daňou obrovskú chybu a donútia vlastne celú koalíciu urobiť krok späť a zrušiť túto daň. Navyše okrem teda toho, že táto hlúpa Ficova transakčná daň má dopad na financie ľudí a rodín. Negatívny, samozrejme. Tak ešte tú máme ďalší efekt, a to je návrat doby kešu. Čo zároveň znamená, že pre štátny rozpočet vzniká ďalšie riziko, kedy ľudia jednoducho nebudú odvádzať dane v takej miere, ako by odvádzali, pokiaľ by prijímali platby elektronicky. Vidíme to u malých podnikateľov živnostníkov. Žiadajú ľudí, svojich zákazníkov, aby platili v hotovosti, aby nemuseli následne potom vykonávať prevody počas, pomocou bankových prevodov, ale, samozrejme, v hotovosti, tak aby sa naň nevzťahovala táto hlúpa Ficova transakčná daň. Počítate to? Gašpar, Tibor, podpredseda NR SR Počul som, že máte za to prémie, som počul, za to, že sú prémie, už vo vašom klube sa hovorí, za počet týchto výrazov. (Reakcia z pléna.) Vančo, Branislav, poslanec NR SR Nie sú, ale mohli by byť. (Povedané so smiechom.) Doba kešu je niečo, čo poznáme z 90. rokov. Vieme o tom, aký vplyv to mávalo na štátny rozpočet. Jednoducho ľudia pokiaľ tu máme nezmyselné dane, doslova hlúpe dane, ktorým ľudia nerozumejú, prečo sa, prečo takýmto spôsobom štát koná, tak, samozrejme, ochota ich platiť je veľmi nízka a, samozrejme, to môže mať dopad aj na iné dane, nielen na tieto hlúpe Ficove transakčné dane, ale aj na všetky ostatné dane. Pretože ľudia začnú byť a začínajú byť frustrovaní z toho, že musia platiť dane, ktorým nerozumejú. Nerozumejú, prečo štát nemôže šetriť, prečo oni majú šetriť, nehovoriac o tom, že ak už teda sa zvyšujú dane, tak ľudia očakávajú, že sa niečo zlepší, ale tu nie. Tu sa zvyšujú rozpočty na kvetinovú výzdobu v prezidentskom paláci alebo tryskáče, alebo nové autá. To naozaj nemáte ani kúsok akoby citu, že v čase, kedy žiadate, aby ľudia mali šetriť a vy neurobíte nič? Keď Progresívne Slovensko navrhne, aby sme zmrazili svoje platy, tak sa tým ani nechcete zaoberať, ani neprídete na stretnutie. Čo je toto za aroganciu? Aká arogancia moci vo vás musí byť, keď nemáte ani úctu rešpektovať aspoň základné pravidlá, aspoň pravidlá nejakej základnej slušnosti, ktorá tu v parlamente bola. Ja si pamätám, niekoľkokrát premiér Fico hovoril o tom, ako mu chýbajú nejakí starí politici opoziční alebo, hej, opoziční z toho teda opozičného tábora, pretože oni mali niečo, neviem, neviem, čo mu chýba. Ale veď to je on a jeho strana, ktorý každým rokom znižujú tú latku toho, ako sa tu dodržiavajú pravidlá a čo platí, čo je pravda, čo je lož. Prosím vás, spamätajte sa. Lebo toto naozaj nepovedie k niečomu dobrému. A pokiaľ ide aj o celkovo diskusiu v parlamente, vy nechcete počúvať, nezúčastňujete sa diskusie a ak, tak len veľmi minoritne, pritom ikskrát aj my sme podporili dobré zákony a nerozumiem prečo, nerozumiem prečo vládna koalícia nie je ochotná počúvať opozíciu a diskutovať s ňou normálnym spôsobom. Takouto cestou, na akú ste nastúpili od začiatku tohto volebného obdobia, bude len rozvrat, nič iné. Ale ten sa bude týkať všetkých, aj vás, nehovoriac o ďalších volebných obdobiach. Pokiaľ budete robiť neštandardné veci a potom budete očakávať štandardné chovanie od iných, nie naopak. Schválili ste generálnemu prokurátorovi rentu doživotnú, bez dôvodu oficiálneho. Samozrejme, ten skutočný dôvod si vieme domyslieť, to vôbec nie je ťažké. Je to šité priamo naňho. Po štyroch rokoch, ktoré práve dovŕšil, môže mať nárok na doživotnú rentu. Je to, keď sa dožije nejakého normálneho roku, je to vyše milión eur. Milión sem, milión tam. Veď ľudia to zaplatia, veď máme tu hlúpu Ficovu transakčnú daň, vyberieme 700 miliónov. Neni problém. Ľudia to zaplatia a my poriešime pána Žilinku, nech odíde na odpočinok a dáme si tam toho svojho. Myslím, že táto Ficova hlúpa transakčná daň bude zrušená skôr či neskôr, lebo naozaj je to neúnosné, je neúnosné, aby občania Slovenskej republiky museli platiť takúto daň, keď vláda rozhadzuje svojim, rozdáva svojim a chce od ľudí, aby platili za nič, pretože nič sa nezlepší. Nie je žiadny plán na to, v nejakej oblasti, kde sa to prejaví, vôbec nikde. Ďakujem veľmi pekne za pozornosť.